U-I-451/20
Natisni
Opravilna št.:
U-I-451/20
Datum odločitve:
13. 9. 2022
ECLI:
ECLI:SI:USRS:2022:U.I.451.20
Akt:
Zakon o spremembah in dopolnitvah Zakona o pokojninskem in invalidskem zavarovanju (Uradni list RS, št. 75/19) (ZPIZ-2G), 127. čl.
Izrek:
Pobuda za začetek postopka za oceno ustavnosti 127. člena Zakona o spremembah in dopolnitvah Zakona o pokojninskem in invalidskem zavarovanju (Uradni list RS, št. 75/19)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Bogdan Greif, Kranj
Datum vloge:
20. 11. 2020
Vrsta odločitve:
sklep
Vrsta rešitve:
zavrženje
Dokument:
US33321
Dokument v PDF obliki:
U-I-451-20.pdf
112 KB
Prenesite datoteko
U-I-451/20-4
13. 9. 2022
SKLEP
Ustavno sodišče je v postopku za preizkus pobude
Bogdan
a
Greif
a
, Kranj
,
na seji 13. septembra 2022
sklenilo:
Pobuda za
začetek postopka za
oceno ustavnosti 127. člena Zakona o spremembah in dopolnitvah Zakona o pokojninskem in invalidskem zavarovanju (Uradni list RS, št. 75/19)
se zavrže.
OBRAZLOŽITEV
1. Pobudnik izpodbija prehodno določbo Zakona o spremembah in dopolnitvah Zakona o pokojninskem in invalidskem zavarovanju (v nadaljevanju ZPIZ-2G), ki se nanaša na spremenjeno ureditev odmere delne pokojnine, uveljavljeno z ZPIZ-2G (10. člen). Pojasni, da je pridobil pravico do delne pokojnine (50 % starostne pokojnine) po 58. členu Zakona o pokojninskem in invalidskem zavarovanju (Uradni list RS, št. 109/06 – uradno prečiščeno besedilo – v nadaljevanju ZPIZ-1). Zatrjuje, da je z izpodbijano določbo, zlasti po razlagi Zavoda za pokojninsko in invalidsko zavarovanje Slovenije (v nadaljevanju Zavod),
[1]
kršen 2., 33. in 50. člen Ustave. Pobudnik meni, da ni nobenega utemeljenega in ustavno skladnega razloga za ureditev iz 127. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo – v nadaljevanju ZPIZ-2), po kateri so do nove odmere oziroma odstotnega povečanja delne pokojnine upravičeni le uživalci pravice do delne pokojnine po ZPIZ-2, ne pa tudi uživalci pravice do delne pokojnine po ZPIZ-1. Zato naj bi šlo za neutemeljeno razlikovanje oziroma diskriminacijo zavarovancev, ki so pravico do delne pokojnine pridobili po pogojih ZPIZ-1.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. O pravici do delne pokojnine odloča Zavod v postopku, kot ga urejata ZPIZ-2 in Zakon o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08, 8/10 in 82/13 – ZUP). Sodno varstvo zoper odločitve Zavoda pa je v skladu z določbami Zakona o delovnih in socialnih sodiščih (Uradni list RS, št. 2/04 in 10/04 – popr. – ZDSS-1) zagotovljeno v socialnem sporu. Navedeno pomeni, da lahko pobudnik očitke, ki jih s to pobudo naslavlja na Ustavno sodišče, uveljavlja v postopku, v katerem bo zahteval novo odmero delne pokojnine v skladu z izpodbijano določbo. Ustavno sodišče tako v primerih, ko izpodbijana določba ne učinkuje neposredno, šteje, da se lahko pobuda za začetek postopka za oceno ustavnosti vloži šele po izčrpanju pravnih sredstev zoper posamični akt, izdan na podlagi izpodbijanih predpisov, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik ne izkazuje pravnega interesa za začetek postopka za oceno ustavnosti izpodbijane določbe. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Matej Accetto ter sodnici in sodniki dr. Rok Čeferin,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Špelca Mežnar, dr. Marijan Pavčnik, dr. Rok Svetlič, Marko Šorli in dr. Katja Šugman Stubbs.
Sklep je sprejelo soglasno.
dr. Matej Accetto
Predsednik
zanj
dr. Rok Čeferin
Podpredsednik
[1]
Pobudnik prilaga pobudi odgovor Zavoda na njegovo poizvedbo glede uveljavljanja povečanja delne pokojnine po izpodbijani določbi.